ENSIMMÄISEN OIKEUSASTEEN TUOMIOISTUIMEN TUOMIO(valituksia käsittelevä jaosto)
5 päivänä heinäkuuta 2007
Asia T-247/06 P
Carlos Sanchez Ferriz
vastaan
Euroopan yhteisöjen komissio
Muutoksenhaku – Henkilöstö – Virkamiehet – Urakehitystä koskeva arviointikertomus – Vuoden 2003 arviointikierros – Perusteeton valitus
Aihe: Valitus, jolla vaaditaan, että Euroopan unionin virkamiestuomioistuimen (toinen jaosto) asiassa F-19/05, Sanchez Ferriz vastaan
komissio, 28.6.2006 antama tuomio (ei vielä julkaistu oikeustapauskokoelmassa) kumotaan.
Ratkaisu: Valitus hylätään. Carlos Sanchez Ferriz velvoitetaan korvaamaan tässä oikeusasteessa aiheutuneet oikeudenkäyntikulut.
Tiivistelmä
Henkilöstö – Arviointi – Urakehitystä koskeva kertomus
(Henkilöstösääntöjen 43 artikla)
Yhdenvertaisen kohtelun periaatetta loukataan, jos kahta eri henkilöryhmää, joiden oikeudellinen ja tosiasiallinen tilanne
ei olennaisesti eroa toisistaan, kohdellaan eri tavalla, tai jos erilaisia tilanteita kohdellaan samalla tavalla.
Ei voida katsoa, että yhdenvertaisen kohtelun periaatetta loukattaisiin silloin, kun sovellettaessa sääntöä, joka koskee urakehitystä
koskevan kertomuksen eri kohtien perusteella annettujen pisteiden painottamista, kaksi virkamiestä, joilla on täysin samat
pisteet kyseisen kertomuksen jossakin kohdassa, saavat eri määrän pisteitä, kun muiden kohtien perusteella annetut pisteet
lasketaan yhteen, koska tällainen ero johtuu siitä, että nämä virkamiehet eivät ole samassa tilanteessa näiden muiden kohtien
osalta. Samaan lopputulokseen on päädyttävä tapauksessa, jossa kaksi virkamiestä, jotka ovat saaneet eri määrän pisteitä jonkin
kohdan osalta, saavat saman määrän kokonaispisteitä, kun muiden kohtien perusteella annetut pisteet lasketaan yhteen.
(ks. 36 ja 37 kohta)
Viittaukset:
Ensimmäisen oikeusasteen tuomioistuin: yhdistetyt asiat T-18/89 ja T-24/89, Tagaras v. yhteisöjen tuomioistuin, 7.2.1991 (Kok.
1991, s. II‑53, 68 kohta); yhdistetyt asiat T‑219/02 ja T‑337/02, Lutz Herrera v. komissio, 28.10.2004 (Kok. H. 2004, s. I‑A‑319
ja II‑1407, 93 kohta); asia T‑43/04, Fardoom ja Reinard v. komissio, 25.10.2005 (Kok. H. 2005, s. I‑A‑329 ja II‑1465, 42 kohta)
ja asia T‑47/04, Milbert ym. v. komissio, 28.11.2006 (53 kohta, ei vielä julkaistu oikeustapauskokoelmassa).